གཉིས་པ་ལྟར་ན།ཟུར་མཁར་བས་སྟོན་པ་གཤེན་རབ་མི་བོ་ཆེ་མཆོག་དང་སངས་རྒྱས་ཤྰཀྱ་ཐུབ་པ་མཆོག་གཉིས་མི་ཡུལ་དུ་བྱོན་པའི་དུས་རགས་པ་ཙམ་མཉམ་པར་གསུངས་པའི་ལུང་ལ་བརྟེན་ནས་སངས་རྒྱས་ཀྱི་འཁྲུངས་ལོ་དང་སྒོ་བསྟུན་ནས་བཤད་པ་ལས།བོད་ཀྱི་གསོ་བ་རིག་པའི་བསྟན་པ་དབུ་ཚུགས་པའི་ལོ་ཚིགས་དང་སྒོ་བསྟུན་ནས་ཞིབ་མོར་མ་བཤད་པའི་ཕྱིར་རོ།།ལུགས་གསུམ་པ་འདི་ཉིད་ལོ་ཚིགས་ཞལ་གསལ་ཞིང་བོད་ཀྱི་གསོ་བ་རིག་པའི་ལོ་རྒྱུས་དངོས་དང་མཐུན་པའི་བདེན་དཔང་ཉག་གཅིག་ཡིན་པས་གཙིགས་ཆེར་འཛིན་དགོས་ཏེ།གཤེན་སྟོན་ཡེ་ཤེས་བློ་གྲོས་ཀྱིས་མཛད་པའི་རྨ་བཅོས་འཆི་སོས་ལ་ཆུའི་ཞལ་གདམས་ལས།འབྱུང་ལྡན་ཉེར་ལྔ་པའི་ཤིང་བྱི་ལོར་བོད་རྗེ་དང་པོ་གཉའ་ཁྲི་བཙན་པོ་འཁྲུངས།དེ་ནས་ཡར་བརྩིས་པའི་འབྱུང་ལྡན་དང་པོའི་ཤིང་བྱི་ལོར་སྟོན་མཆོག་གཤེན་རབ་མི་བོ་ཆེ་ཞང་ཞུང་དུ་སྐུ་བལྟམས།གསོ་དཔྱད་ཀྱི་བསྟན་པ་འདི་ནས་དབུ་བརྙེས།ཞེས་གསུངས་པ་ལྟར་ན།བོད་ཀྱི་བཙན་པོའི་རྒྱལ་རབས་དང་པོ་གཉའ་ཁྲི་བཙན་པོ་སྤྱི་ལོའི་སྔོན་གྱི་ལོ་༤༡༧ཐོག་འཁྲུངས་པར་སུམ་པ་མཁན་ཆེན་ཡེ་ཤེས་དཔལ་འབྱོར་གྱིས་མཛད་པའི་རྩིས་གཞུང་བུ་ཡིག་དང་།རྗེ་དེ་ཉིད་ཀྱིས་མཛད་པའི་ཆོས་འབྱུང་དཔག་བསམ་ལྗོན་བཟང་གཉིས་ཀའི་ནང་གསུངས་པས་གཉའ་ཁྲི་ནས་ཡར་གྱེན་འདེད་བྱས་པའི་འབྱུང་ལྡན་ཉེར་བཞི་ལ་འབྱུང་ལྡན་རེར་ལོ་དྲུག་ཅུར་བརྩིས་པའི་ལོ་གྲངས་༡༤༤༠འབྱུང་བ་དང་།དེའི་སྟེང་ད་ལྟ་བོད་རབ་བྱུང་བཅུ་བདུན་པའི་མྱོས་བྱེད་ཤིང་མོ་ལུག་ལོའི་བར་གནམ་བདག་ཆོས་ལུགས་ཀྱི་སྟོན་པ་ཡེ་ཤུའི་འཁྲུངས་ལོ་ལོ་འགོ་བཟུང་ནས་བརྩིས་པའི་སྤྱི་ལོ་༢༠༡༥བསྣན་པས་བོད་ཀྱི་གསོ་བ་རིག་པའི་བསྟན་པ་དབུ་བརྙེས་ནས་ད་བར་ལོ་གྲངས་༣༨༧༢འབྱུང་བ་ཡིན་ནོ།།